
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 13 aprilie 2011          

 P l - x  126/2011              


AVIZ
asupra propunerii legislative pentru modificarea şi completarea Legii nr. 95/2006 privind reforma în domeniul sănătăţii
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.95/2006, privind reforma în domeniul sănătăţii, trimisă cu adresa nr. Pl. x. 126 din 21 martie 2011 şi înregistrată cu nr. 31/226 din 22 martie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră Decizională.
Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 12 aprilie 2011.
Senatul, în calitate de primă Cameră sesizată, a respins propunerea legislativă în şedinţa din 7 martie 2011.
Iniţiativa legislativă are ca obiect de reglementare modificarea Legii nr. 95/2006 privind reforma în domeniul sănătăţii, vizând managementul unităţii sanitare şi incompatibilităţile persoanelor din conducerea spitalului public.

Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ, transmis cu adresa nr. 1276 din 26 octombrie 2010 şi punctul de vedere al Guvernului, transmis cu adresa nr. 92 din 14 ianuarie 2011, prin care nu susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât, art. 186 din Legea nr. 95/2006 reglementează atât competenţa, cât şi atribuţiile consiliului de administraţie. Prin urmare, în măsura în care consiliul ar urma să fie desfiinţat, ar fi fost necesară desemnarea structurii care va prelua atribuţiile exercitate exclusiv de consiliul de administraţie. În acest sens, este de precizat faptul că revocarea din funcţie a managerului şi a celorlalţi membrii ai comitetului director va fi una dintre atribuţiile exercitate exclusiv de consiliul de administraţie.
În raport de obiectul şi conţinutul reglementării, propunerea legislativă face parte din categoria legilor organice. 

               PREŞEDINTE,                        
                                       SECRETAR,

                Daniel BUDA              



    Gabriel ANDRONACHE

Consilier, Iuliana Fuiorea

